text: Optimismen tilbage på Als
  18 maj 2010 kl. 10.49
  I går bebudede industrigiganten Danfoss, at krisen var slut. I hvert fald for deres vedkommende.
  Medarbejderne på Sauer-Danfoss på Als kan nu endelig ånde lettede op. Efter to år med prikkerunder og bebudede fyringer i tide og utide, kommer ledelsen nu med et positivt budskab: Krisen er slut.
  Det er måske en tilsnigelse at sige, at krisen er forbi i hele Danmark, men i Danfoss-øjemed ser det i første omgang ud til at holde stik. Administrerende direktør på Danfoss, Niels B. Christiansen, udtalte i går til TV SYD, at medarbejderne ikke længere behøver frygte for at miste deres job. Så Danfoss-alsingerne går altså en lys fremtid i møde.
  Sidste år blev 1852 mand dog fyret i Nordborg-området på grund af nedskæringer på Danfoss. De arbejdspladser kan den administrerende direktør dog ikke love vender tilbage, da mange af de arbejdspladser er blevet flyttet til udlandet. Til gengæld spår man alligevel fremgang, også i Danmark, hvor beboere i Nordborg ikke længere behøver frygte at miste deres job hos industrigiganten i det sønderjydske som følge af krisen.
  